A Bizottság 96/580/EK határozata

(1996. június 24.)

az építési termékek megfelelőségének a 89/106/EGK tanácsi irányelv 20. cikke (2) bekezdése szerinti, a függönyfalazatra vonatkozó igazolási eljárásáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 93/68/EGK irányelvvel [1] módosított, az építési termékekre vonatkozó tagállami törvényi, rendeleti és közigazgatási rendelkezések közelítéséről szóló, 1988. december 21-i 89/106/EGK tanácsi irányelvre [2] és különösen annak 13. cikke (4) bekezdésére,

mivel a Bizottságnak egy termék megfelelősége igazolását tekintve a 89/106/EGK irányelv 13. cikkének (3) bekezdése szerinti két eljárás közül azt kell választania, "amelyiknek a legkisebb a költségigénye és emellett megfelel a biztonsági követelményeknek is"; mivel ez azt jelenti, hogy egy adott termék vagy termékcsalád tekintetében el kell dönteni azt, hogy a gyártó felelősségi körébe tartozó üzemi gyártás-ellenőrzési rendszer szükséges és elégséges feltétele-e a megfelelőség igazolásának, vagy pedig a 13. cikk (4) bekezdésében említett kritériumok teljesítésével összefüggő okoknál fogva szükségessé válik egy elismert tanúsító szerv bevonása;

mivel a 13. cikk (4) bekezdése előírja, hogy az így meghatározott eljárást meg kell jelölni a megbízásokban és a műszaki előírásokban; mivel ezért kívánatos a termékek vagy termékcsaládok a megbízásokban és a műszaki előírásokban használt fogalmának a meghatározása;

mivel a 13. cikk (3) bekezdésében meghatározott két eljárás részletes leírása a 89/106/EGK irányelv III. mellékletében megtalálható; mivel ezért minden egyes termék vagy termékcsalád tekintetében szükséges azon módszereknek a III. mellékletre való hivatkozás mellett történő egyértelmű előírása, amelyekkel a két eljárást meg kell valósítani, tekintve, hogy a III. melléklet bizonyos rendszereket előnyben részesít;

mivel a 13. cikk (3) bekezdésének a) pontjában meghatározott eljárás megfelel a III. melléklet 2. szakaszának ii. pontjában leírt első (folyamatos felügyelet nélküli) lehetőségben, valamint a második és harmadik lehetőségekben meghatározott rendszereknek, míg a 13. cikk (3) bekezdésének b) pontjában leírt eljárás megfelel a III. melléklet 2. szakaszának i. pontjában és a III. melléklet 2. szakaszának ii. pontjában leírt első lehetőségben (folyamatos felügyelettel) meghatározott rendszereknek;

mivel az e határozatban foglalt intézkedések összhangban állnak az építésügyi állandó bizottság véleményével,

ELFOGADTA EZT A HATÁROZATOT:

1. cikk

Az I. mellékletben megjelölt termékek és termékcsaládok megfelelőségének igazolása olyan eljárással történik, amelynek során a gyártó saját kizárólagos felelősségi körében olyan üzemi gyártás-ellenőrzési rendszerrel rendelkezik, amely biztosítja, hogy a termék megfeleljen a vonatkozó műszaki előírásoknak.

2. cikk

A II. mellékletben meghatározott termékek megfelelőségét a gyártó által működtetett üzemi gyártás-ellenőrzési rendszeren túlmenően egy olyan eljárással kell igazolni, amelyben egy elismert tanúsító szerv részt vesz a gyártásellenőrzés vagy maga a termék értékelésében és felügyeletében.

3. cikk

A III. mellékletben meghatározott megfelelőségi igazolási eljárást a harmonizált szabványok kidolgozására vonatkozó megbízásban meg kell jelölni.

4. cikk

Ennek a határozatnak a tagállamok a címzettjei.

Kelt Brüsszelben, 1996. június 24-én.

A Bizottság részéről

Martin bangemann

a Bizottság tagja

[1] HL L 220., 1993.8. 30., 1. o.

[2] HL L 40., 1989.2.11., 12. o.

--------------------------------------------------

I. MELLÉKLET

FÜGGÖNYFALAZAT

Azok a függönyfalcsoportok, amelyeket vagy olyan külső falakként használnak, amelyeknek nem kell tűzzel szembeni viselkedésre vonatkozó követelményeket kielégíteniük, vagy olyan külső falakként használnak, amelyeknek ki kell elégíteniük tűzzel szembeni viselkedésre vonatkozó követelményeket, de nem felelnek meg a II. mellékletben az ezekre a termékekre vonatkozóan meghatározott feltételeknek.

--------------------------------------------------

II. MELLÉKLET

FÜGGÖNYFALAZAT

Azok a függönyfalcsoportok, amelyeket külső falakként használnak, és amelyeknek ki kell elégíteniük tűzzel szembeni viselkedésre vonatkozó követelményeket, illetve amelyek az A, B vagy C euro-osztályok valamelyikébe tartoznak, ha az összetevők tűzzel szembeni viselkedése a gyártási folyamat során hajlamos a megváltozásra (általában azok, amelyek gyúlékony nyersanyagokból készültek), vagy ha azt megváltoztatták bizonyos anyagok, például égésgátló anyagok beépítése segítségével, de csak akkor, ha ezeket az összetevőket valószínűleg tűz hatásának teszik ki a végső felhasználási helyzetükben.

--------------------------------------------------

III. MELLÉKLET

TERMÉKCSALÁD:

FÜGGÖNYFALAZAT (1/1)

Megfelelőségi igazolási rendszerek

Az alábbiakban felsorolt termék(ek) és tervezett felhasználási terület(ek) tekintetében az Európai Szabványügyi Bizottság/az Európai Elektrotechnikai Szabványügyi Bizottság (CEN/Cenelec) felkérést kap a vonatkozó harmonizált szabvány(ok)ban a következő megfelelőségi igazolási rendszer(ek) előírására:

Termék(ek) | Tervezett felhasználási terület(ek) | Szint(ek) vagy osztály(ok) (tűzzel szembeni viselkedés) | Megfelelőségi igazolási rendszer(ek) |

Függönyfal-csoportok | Olyan külső falakként, amelyeknek ki kell elégíteniük tűzzel szembeni viselkedésre vonatkozó követelményeket | A, B, C | 1 |

A, B vagy C D, E vagy F | 3 |

Olyan külső falakként, amelyeknek nem kell kielégíteniük tűzzel szembeni viselkedésre vonatkozó követelményeket | – | 3 |

--------------------------------------------------